**ที่มาของโครงการ**

ในสังคมปัจจุบันท่ามกลางการแข่งขันทางเศรษฐกิจและความเหลื่อมล้ำในสังคม ส่งผลต่อคุณธรรมจริยธรรมของผู้คน ตลอดจนการยึดมั่นในหลักธรรมคำสอนทางศาสนาที่ลดน้อยถอยลง พระภิกษุสามเณร เป็นพุทธบริษัทหลักที่สำคัญอย่างยิ่งในการเผยแผ่หลักธรรมคำสอนทางพระพุทธศาสนา เพราะมีหน้าที่อบรมสั่งสอน เทศนาธรรม ถ่ายทอดพระพุทธวจนะ และอรรถกาต่าง ๆ ให้ประชาชนเกิดความเข้าใจและซาบซึ้งในหลักธรรมคำสอนจนนำไปสู่การประพฤติปฏิบัติตนในวิถีพุทธสืบมาเป็นลำดับ โดยเฉพาะอย่างยิ่ง คือ การเทศนาธรรมในวาระโอกาสต่าง ๆ อันเป็นหัวใจหลักสำคัญในการเผยแผ่พระพุทธศาสนา แต่เนื่องด้วยสภาพสังคมในปัจจุบันซึ่งผู้คนความสนใจในศีลธรรม จึงจำเป็นอย่างยิ่งที่ต้องมีผู้สอน ผู้ถ่ายทอดหลักธรรมที่ถูกต้อง

ในคณะสงฆ์ไทยได้มีการสืบทอดและส่งเสริมการเทศนาธรรมในรูปแบบต่าง ๆ อย่างกว้างขวางแก่พระสงฆ์ เช่น การอบรมศิลปะการถ่ายทอดธรรมะ ของสภาพระธรรมกถึกแห่งคณะสงฆ์ไทย การอบรมหลักสูตรวิชาการเทศนา ของวัดประยุรวงศาวาส และการอบรมพระนักเทศน์ ของวัดราชโอรสาราม เป็นต้น สามเณร คือ ศาสนทายาทที่สำคัญ หากสามเณรมีความศรัทธาและยึดมั่นในวิถีแห่งสมณะแล้ว ในอนาคตก็จะเป็นพระภิกษุที่มีความมุ่งมั่นในงานเผยแผ่หลักธรรมคำสอนทางพระพุทธศาสนาแก่ประชาชนต่อไปโดยในประวัติศาสตร์หลังพุทธกาลนั้น ได้มีกิตติศัพท์ของสามเณรผู้ทรงคุณอันประเสริฐ คือ สามเณรนิโครธ ที่ได้เทศนาโปรดพระเจ้าอโศกมหาราชในเรื่องความไม่ประมาท จนพระองค์เกิดความเลื่อมใสศรัทธาในพระพุทธศาสนาและปวารณาตนเป็นพุทธมามกะ ในสมัยอยุธยาก็ได้มีสามเณรทอง (แตงโม) ผู้ได้ศึกษาธรรมจากพระเถราจารย์จนปราดเปรื่องและเทศนาธรรมเป็นเลิศ ซึ่งต่อมาก็คือ สมเด็จพระสังฆราชทอง (แตงโม) แห่งวัดใหญ่สุวรรณาราม เมืองเพชรบุรี ผู้เป็นพระอาจารย์ของสมเด็จพระเจ้าเสือ กษัตริย์พระองค์ที่ ๒๙ แห่งกรุงศรีอยุธยา แม้ในสมัยปัจจุบันก็ได้มีกิตติศัพท์ความปราดเปรื่องของสามเณรเจริญ คชวัตร ที่ได้แต่งพระธรรมเทศนากัณฑ์อริยทรัพย์และขึ้นธรรมาสน์เทศนาครั้งแรกเมื่อครั้งอายุเพียง ๑๔ ปี อันเป็นพรรษาแรกของสมณเพศ ซึ่งต่อมาสามเณรรูปนี้ก็คือ สมเด็จพระญาณสังวร สมเด็จพระสังฆราช สกลมหาสังฆปริณายก

ในวโรกาสที่สมเด็จพระเทพรัตนราชสุดา ฯ สยามบรมราชกุมารี ทรงเจริญพระชนมายุ ๖๐ พรรษา ในปี ๒๕๕๘ สำนักงานทรัพย์สินส่วนพระมหากษัตริย์ ได้จัดทำโครงการส่งเสริมวิชาการเทศนาธรรม “สามเณรธรรมาสน์ทอง”เพื่อเป็นการส่งเสริมให้สามเณรอันเป็นรากแก้วแห่งพระพุทธศาสนาได้ศึกษาเรียนรู้และสืบทอดวิถีแห่งการแสดง พระธรรมเทศนาอย่างถูกต้องและต่อยอดความสามารถให้สามเณรเป็นนักเทศนาธรรม สามารถเผยแผ่หลักธรรมคำสอนตามแบบฉบับแห่งการเทศนาที่สืบทอดกันมา เพื่อความมั่นคงสถาพรของพระพุทธศาสนา สืบต่อไป

**วัตถุประสงค์**

๑ เพื่อส่งเสริมและสร้างโอกาสการเทศนาธรรมของสามเณรทั่วประเทศ

๒ เพื่อสืบทอดวิถีแห่งการแสดงพระธรรมเทศนาอย่างถูกต้อง

๓ เพื่อส่งเสริมและกระตุ้นให้วัดหรือสำนักเรียนทั่วประเทศได้สร้างสรรค์กระบวนการเรียนการสอนพระปริยัติธรรมและ พัฒนาศักยภาพของสามเณร

๔ เพื่อส่งเสริมการเผยแผ่พระธรรมคำสอนทางพระพุทธศาสนาแก่พุทธศาสนิกชน ตลอดจนเป็นการสร้างแรงบันดาลใจแก่ เด็กและเยาวชนในการสืบทอดพระพุทธศาสนา

**ผลที่คาดว่าจะได้รับ**

๑ สามเณรได้เรียนรู้และฝึกฝนในการแสดงพระธรรมเทศนา

๒ สร้างศาสนทายาทในการแสดงพระธรรมเทศนาอย่างถูกต้อง

๓ มีการเผยแผ่พุทธธรรมอย่างกว้างขวางมากขึ้น

๔ ส่งเสริมให้สำนักเรียน/โรงเรียนพระปริยัติธรรมมีบทบาทในการส่งเสริมการเทศนาแก่สามเณรมากยิ่งขึ้น

**คุณสมบัติเบื้องต้นของสามเณรที่เข้าร่วมโครงการ**

๑) อายุตั้งแต่ ๑๕ ปี แต่ไม่เกิน ๒๐ ปี

๒) สอบไล่ได้นักธรรมชั้นเอก หรือเปรียญธรรม ๓ ประโยคขึ้นไป

๓) มีความสนใจใฝ่รู้ในการเทศนา มีปฏิปทาและศีลาจารยวัตรอันงดงาม

๔) สำนักเรียน/โรงเรียนพระปริยัติธรรมส่งสามเณรเข้าร่วมโครงการได้ไม่เกิน ๓ รูป

**การพิจารณาคัดเลือกสามเณร**

๑) สำนักเรียน/โรงเรียนพระปริยัติธรรมส่งสามเณรเข้าร่วมโครงการไม่เกิน ๓ รูป โดยส่งใบสมัครพร้อมคำรับรองมาที่คณะกรรมการระดับจังหวัด

๒) คณะกรรมการระดับจังหวัดพิจารณาคัดเลือกสามเณร จังหวัดละ ๓ รูป (กรุงเทพมหานคร ๗๒ รูป) เพื่อเป็นตัวแทนเข้าร่วมการอบรมรายภูมิภาค (หน) รวมจำนวนทั้งสิ้น ๓๐๐ รูป

๓) คณะกรรมการพิจารณาคัดเลือกสามเณรจากการเขียนบทเทศนาธรรม ในสามเณร จำนวน ๓๐๐ รูป เพื่อให้ได้สามเณร จำนวน ๕๐ รูปเข้าร่วมการอบรมวิชาการเทศนาธรรม

๔) คณะกรรมการพิจารณาคัดเลือกสามเณรจากการอบรมวิชาการเทศนาธรรม จำนวน ๕๐ รูป เพื่อให้ได้สามเณร จำนวน ๑๐ รูป

๕) คณะกรรมการพิจารณาคัดเลือกสามเณร จำนวน ๓ รูป เพื่อถวายทุนการศึกษาแก่สามเณรและสำนักเรียน และอีก ๗ รูปเพื่อถวายทุนการศึกษาแก่สามเณร

ที่มา : <http://thammastong.com/home/concept.php>